丁未元日大慶殿拜表賀正
作者：楊萬里
朝代：宋

paragraphs: 獻歲朝未央，新霽快明發。
晨曦耿五色，宿靄欻四徹。
洗清萬溝瓦，銷盡一月雪。
素光從何來，晶熒落寒笏。
回瞻背陰處，猶藏半簷白。
夜來有微霜，雪上辨不得。
時於翠幕頂，拂掠見瓊屑。
還將黄金日，正射白銀闕。
忽然捲班出，紅綠亂眼襭。
歸來飲屠酥，笑向兒女說。